CELEX: 32015D0441
Language: ro
Date: 2015-03-16 00:00:00
Title: Decizia (PESC) 2015/441 a Consiliului din 16 martie 2015 de modificare și prelungire a Deciziei 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze

17.3.2015   
            
            
               RO
            
            
               Jurnalul Oficial al Uniunii Europene
            
            
               L 72/37
            
         DECIZIA (PESC) 2015/441 A CONSILIULUI
   din 16 martie 2015
   de modificare și prelungire a Deciziei 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               La 15 februarie 2010, Consiliul a adoptat Decizia 2010/96/PESC (1). Mandatul misiunii militare a UE se încheie la 31 martie 2015.
            
         
               (2)
            
            
               Conferința de la Bruxelles privind Somalia, care a avut loc la 16 septembrie 2013, a oferit baza pentru Pactul privind Somalia și a declanșat un mecanism destinat coordonării și asumării responsabilității somaleze prin intermediul grupului operativ „New Deal” pentru Somalia.
            
         
               (3)
            
            
               Pe parcursul reuniunii internaționale găzduite în comun de Regatul Unit și Somalia, care a avut loc la Londra la 18 septembrie 2014, Guvernul Federal a conturat calea Ministerului Apărării în direcția dezvoltării armatei naționale somaleze până în 2019 și cerințele sale imediate.
            
         
               (4)
            
            
               Ca urmare a revizuirii strategice din octombrie 2014, mandatul misiunii militare a UE ar trebui să fie prelungit până la 31 decembrie 2016.
            
         
               (5)
            
            
               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare. Danemarca nu participă la punerea în aplicare a prezentei decizii și nu contribuie, prin urmare, la finanțarea acestei misiuni.
            
         
               (6)
            
            
               Mandatul misiunii militare a UE ar trebui din nou prelungită cu un mandat adaptat,
            
         ADOPTĂ PREZENTA DECIZIE:
   Articolul 1
   Decizia 2010/96/PESC se modifică după cum urmează:
   
               1.
            
            
               La articolul 1, alineatul (2) se înlocuiește cu următorul text:
               „(2)   Pentru a realiza obiectivele stabilite la alineatul (1), misiunea militară a UE este desfășurată în Somalia pentru a aborda atât consolidarea instituțională în sectorul apărării prin consiliere strategică, cât și sprijinul direct pentru armata națională somaleză prin instruire, consiliere și mentorat. În limitele mijloacelor și capabilităților sale, misiunea militară a UE este pregătită și pentru a oferi sprijin altor actori ai Uniunii în punerea în aplicare a mandatelor lor respective în domeniul securității și apărării în Somalia.”
            
         
               2.
            
            
               Articolul 3 se înlocuiește cu următorul text:
               „Articolul 3
               Desemnarea comandamentului misiunii
               (1)   Comandamentul misiunii este amplasat în Somalia, la aeroportul internațional Mogadiscio din Mogadiscio. Acesta îndeplinește atât funcțiile de comandament al operației, cât și pe cele de comandament al forței.
               (2)   Comandamentul misiunii include un birou de legătură și de sprijin la Nairobi și o celulă de sprijin la Bruxelles.”
            
         
               3.
            
            
               La articolul 7, alineatul (4) se înlocuiește cu următorul text:
               „(4)   În limitele mijloacelor și capabilităților sale, misiunea militară a UE acționează în strânsă cooperare cu alți actori internaționali în regiune, în special Organizația Națiunilor Unite și AMISOM, în conformitate cu cerințele convenite ale Guvernului federal al Somaliei.”
            
         
               4.
            
            
               La articolul 10 se adaugă următorul alineat:
               „(5)   Valoarea de referință financiară pentru costurile comune ale misiunii militare a UE pentru perioada cuprinsă între 1 aprilie 2015 și 31 decembrie 2016 este de 17 507 399 EUR. Procentajul acestei valori de referință menționate la articolul 25 alineatul (1) din ATHENA este de 30 %, iar procentajul pentru angajament menționat la articolul 32 alineatul (3) din ATHENA este de 90 %.”
            
         
               5.
            
            
               Se introduce următorul articol:
               „Articolul 10b
               Celula de proiecte
               (1)   Misiunea militară a UE dispune de o celulă de proiecte pentru identificarea și punerea în aplicare a proiectelor care urmează să fie finanțate de statele membre sau statele terțe și care sunt coerente cu obiectivele misiunii și contribuie la îndeplinirea mandatului.
               (2)   Sub rezerva alineatului (3), comandantul misiunii UE este autorizat să recurgă la contribuții financiare din partea statelor membre sau a statelor terțe pentru a pune în aplicare proiecte identificate drept completare a altor acțiuni ale misiunii militare a UE într-un mod coerent. Într-un astfel de caz, comandantul misiunii UE încheie un acord cu statele respective, care vizează în special procedurile specifice pentru soluționarea eventualelor plângeri formulate de părți terțe cu privire la prejudicii suferite în urma acțiunilor sau omisiunilor comandantului misiunii UE în utilizarea fondurilor furnizate de către statele respective.
               În niciun caz statele contribuitoare nu pot angaja răspunderea Uniunii sau a ÎR în urma acțiunilor sau omisiunilor comandantului misiunii UE în utilizarea fondurilor furnizate de către statele respective.
               (3)   COPS își dă acordul cu privire la acceptarea unei contribuții financiare din partea statelor terțe în beneficiul celulei de proiecte.”
            
         
               6.
            
            
               Articolul 11 se modifică după cum urmează:
               
                           (a)
                        
                        
                           la alineatul (1), cuvintele introductive se înlocuiesc cu „ÎR este autorizat să comunice statelor terțe asociate prezentei decizii, după caz și în conformitate cu nevoile misiunii, informații UE clasificate generate în scopul misiunii, în conformitate cu Decizia 2013/488/UE a Consiliului (2):
                        
                     
                           (b)
                        
                        
                           la alineatele (2) și (3), cuvintele „Decizia 2011/292/UE” se înlocuiesc cu „Decizia 2013/488/UE”.
                        
                     
         
               7.
            
            
               La articolul 12, alineatele (2) și (3) se înlocuiesc cu următorul text:
               „(2)   Mandatul misiunii militare a UE se încheie la 31 decembrie 2016.
               (3)   Prezenta decizie se abrogă începând cu data închiderii comandamentului UE, a biroului de legătură și de sprijin din Nairobi și a celulei de sprijin din Bruxelles, în conformitate cu planurile aprobate pentru încetarea misiunii militare a UE și fără a aduce atingere procedurilor privind auditul și prezentarea situațiilor financiare ale misiunii militare a UE, prevăzute în ATHENA.”
            
         Articolul 2
   Prezenta decizie intră în vigoare la data adoptării.
   Se aplică de la 1 aprilie 2015.
   
      Adoptată la Bruxelles, 16 martie 2015.
      
         
            Pentru Consiliu
         
         
            Președintele
         
         F. MOGHERINI
      
   
   
      (1)  Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (JO L 44, 19.2.2010, p. 16).
   
      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).”;